בחודשים הקרובים יסתיים פיתוחו של אחד מאמצעי הלחימה היעילים והקטלניים שפותחו בישראל בשנים האחרונות - ה-K1. מדובר במזל"ט בגודל ובמשקל של עוף דורס. שמו של המזל"ט, שסרטון הדמיה שלו נחשף כאן לראשונה, נגזר מאופיו הקטלני - קמיקזה-קילר. הוא מפותח ומיוצר על ידי עובדים ומהנדסים ישראליים בפס ייצור מהמתקדמים והגדולים בעולם של מל"טים קטנים ובינוניים בחברת איירונאוטיקס הישראלית הפועלת ביבנה. עדיין לא ברור אם צה"ל ירכוש אותו.
תמונה ראשונה של K1 ומפרטו הוצגו בתערוכת הסלון האווירי האחרונה בפריז, ואב-טיפוס מהדגם כבר צלח בשבועות האחרונים ניסוי מבצעי ראשון בשדה הניסויים של מערכת הביטחון בדרום הארץ.
K1 מכיל ראש קרב הנושא 2.5 ק"ג חומר נפץ עם 4,000 רסיסי טונגסטן שיכולים להתפזר בעוצמה ברדיוס של 25 מטרים מנקודת הפגיעה. על המזל"ט הזעיר והתמים למראה מותקן מטע"ד אלקטרו-אופטי קטן אך מתקדם במשקל 300 גרמים שמעניק תמונה איכותית יחסית, ביום ובלילה. המטע"ד מיועד פחות לאיסוף מודיעין, ויותר להתבייתות על המטרה ולבקרת נזקים במצב שאחד מהמזל"טים לא "מתאבד" על האויב.
המטרות של K1 נחשבות לכירורגיות וכוללות כלי רכב קלים או חוליות של מחבלים. המזל"ט יכול להתפוצץ גם באוויר מעט מעל למטרה, ויש לו יכולת לשהות לאוויר במשך שעתיים-שעתיים וחצי, בשקט יחסי. בניגוד למל"טים דומים אחרים הקיימים בעולם, K1 יכול לחזור למפעיליו ולנחות בקרבם ללא פגע אם המשימה מתבטלת ברגע האחרון, אלמנט שמייתר הכנת שטח השמדה עבורו וחוסך פריטים ממנו.
בשבועות האחרונים החלו מגעים בין החברה הישראלית, שרוב אמצעי הלחימה שהיא מייצרת נמכרים לחו"ל (50 צבאות זרים בעולם, בכל היבשות), לבין לקוחות זרים שהביעו עניין ברכישה.